RAWIRI WAITITI (Co-Leader—Te Paati Māori) (remote): Auē, kua moata kē taku karanga. Kia ora tātou. Kia ora tātou i tēnei rā. Tēnā tātou i a tātou e whakawhāiti nei i tēnei ahiahi. Tēnei tātou i ō tātou tini mate, ngā mate huhua o te wā, ngā mate kei runga o Te Arawa waka i tēnei wā, ngā mate kei runga o Mātaatua, o Te Waiariki whānui ki tērā kuia ki runga o Ruatāhuna, arā ki a Hokimoana, rātou, haere, haere whatungaro atu rā. Hoki mai rā ki a tātou ngā mahuetanga iho, ngā toenga iho, e hika mā tēnā koutou. Ngā pakeke, ki te iwi, ki ngā mokopuna kua tae ki Pāremata, ngā mihi nui. Aroha mai ki tēnei kua rāhuitia ki te kāinga ko te mea kua pā te ngāngara taikuhu kaihuna nei ki āku tamariki. Nō reira aroha mai kāore e taea ki tō koutou pōwhiri i tēnei rā me te hākari anō ki tō koutou taha engari anei rā te mihi atu rā ki a koutou.